Fimm hafa fundist látin í rústum tólf hæða blokkar sem hrundi í bænum Seaside í Flórída aðfaranótt fimmtudags. Eldur braust út í rústunum í gær.
Leitað hefur verið í kappi við tímann og er hundrað fimmtíu og sex manns enn saknað. Í gær fannst fimmta manneskjan látin. Öllum mögulegum aðferðum hefur verið beitt við leitina, drónum flogið yfir, leitarhundar hafa verið sendir á vettvang og míkrafónum komið fyrir til að nema öll hljóð. Í gær braust eldur út í rústunum og tafði það leitarstarfið um stund. Ættingjar þeirra sem saknað er hafa komið saman í hverfinu og bíða eftir kraftaverki; að ástvinir þeirra finnist á lífi en líkurnar minnka með hverjum klukkutímanum sem líður. Ein þeirra er Rachel Spiegel, dóttir konu sem bjó í húsinu.
You know I'm concerned about my mom, I wonder if she was sleeping, I wonder if she got woken up. She didn't call any of us, her phone goes to voicemail.
Ég hef áhyggjur af mömmu og velti því fyrir mér hvort hún hafi verið sofandi, hvort hún hafi vaknað. Hún hringdi ekki í neitt okkar. Þegar við hringum í hana kemur talhólf, sagði Spiegel, þar sem hún beið við rústirnar með bræðrum sínum.
Ekki er ljóst hvað olli hruni hússins sem var fjörutíu ára gamalt og nálægt strönd. Gerð var skýrsla um ástand þess árið 2018 og var hún gerð opinber í gær. Þar segir að meiriháttar vankantar hafi verið á hönnun hússins, sem er í bænum Surfside, nálægt borginni Miami. Vegna galla hafi vatn ekki getað runnið sem skyldi undan þeim stað sundlaug hússins er. Þá hafi einnig verið sprungur víða í bílageymslunni. Ekki er ljóst hvort hrunið megi rekja til þessa.